b'\n_START_ARTICLE_\nVermutas\n_START_PARAGRAPH_\nVermutas\xc2\xa0\xe2\x80\x93 g\xc4\x97rimas, gautas \xc4\xaf vynuogi\xc5\xb3 vyn\xc4\x85 pripylus \xc4\xafvairi\xc5\xb3 augal\xc5\xb3 ekstrakt\xc5\xb3, taip pat rektifikuoto spirito, cukraus arba sutir\xc5\xa1tintos vynuogi\xc5\xb3 misos. Svarbiausias vermuto komponentas yra pelynas. Vermutas b\xc5\xabna baltas, ro\xc5\xbeinis ir raudonas, 16\xe2\x80\x9318\xc2\xa0% stiprumo \xc4\xafvairaus cukringumo._NEWLINE_Vermutas vartojamas neskiestas arba atskiestas sodos vandeniu su ledu. Jis ypa\xc4\x8d tinka kokteiliams ir kitiems mi\xc5\xa1riems g\xc4\x97rimams gaminti. Vermutas pasi\xc5\xbeymi stipriu aromatu ir deginan\xc4\x8diu skoniu. Jis gali b\xc5\xabti stiprus (18\xc2\xa0% spirito, 10\xc2\xa0% cukraus) ir desertinis (16\xc2\xa0% spirito, 17\xc2\xa0% cukraus). Jo gamybai naudojama 30\xc2\xa0\xe2\x80\x93 50 ingredient\xc5\xb3 ir daugiau. Vermutas gaminamas tik i\xc5\xa1 baltojo ar keli\xc5\xb3 vyno r\xc5\xab\xc5\xa1i\xc5\xb3. J\xc5\xb3 mi\xc5\xa1inys laikomas \xc4\x85\xc5\xbeuolin\xc4\x97se statin\xc4\x97se apie metus. Gautas vermutas kartais laikomas, filtruojamas, pasterizuojamas ir pilstomas \xc4\xaf butelius. Pagrindiniai vermuto gamintojai\xc2\xa0\xe2\x80\x93 Italija ir Pranc\xc5\xabzija. Vermutas geriamas grynas, arba gaminami kokteiliai. Grynas naudojamas kaip aperityvas, at\xc5\xa1aldytas ar su ledu. Jis dera su spiritiniais g\xc4\x97rimais, ypa\xc4\x8d d\xc5\xbeinu.'